3 การไฟฟ้าขอความร่วมมือ งดปล่อยโคมลอยใกล้แนวเสาไฟฟ้า สายส่งไฟฟ้าแรงสูง สถานีไฟฟ้าแรงสูง ป้องกันความเสียหาย
นายกิตติ เพ็ชรสันทัด รองผู้ว่าการระบบส่ง การไฟฟ้าฝ่ายผลิตแห่งประเทศไทย  หรือ กฟผ. เปิดเผยว่า ในช่วงเทศกาลลอยกระทงจะมีการจุด หรือปล่อยโคมลอย ซึ่งเป็นประเพณีนิยมและความเชื่อของแต่ละท้องถิ่น แต่หากมีการจุด หรือปล่อยโคมลอยในบริเวณใกล้เสาไฟฟ้า แนวสายส่งไฟฟ้าแรงสูง หรือสถานีไฟฟ้าแรงสูง มีโอกาสที่โคมลอยอาจลอยไปติด หรือตกลงมายังอุปกรณ์ของระบบส่งไฟฟ้า ทำให้การส่งจ่ายไฟฟ้าขัดข้อง  เกิดไฟฟ้าตก หรือดับเป็นวงกว้างได้ทันที ส่งผลให้ประชาชนผู้ใช้ไฟฟ้าได้รับความเดือดร้อน กฟผ.  การไฟฟ้านครหลวง (MEA) และการไฟฟ้าส่วนภูมิภาค (PEA) ในฐานะหน่วยงานผู้ร่วมดูแลและรับผิดชอบระบบส่งจ่ายไฟฟ้าของประเทศ ขอความร่วมมือไม่จุด หรือปล่อยโคมลอย รวมถึงบั้งไฟ พลุ ตะไล โคมไฟ โคมควัน หรือดอกไม้เพลิง ใกล้เสาไฟฟ้า  แนวสายส่งไฟฟ้าแรงสูงและสถานีไฟฟ้าแรงสูงทั่วประเทศ เพื่อความปลอดภัยของชีวิตและทรัพย์สิน รวมทั้งความมั่นคงของระบบไฟฟ้า หากมีข้อสงสัย หรือพบเหตุเกี่ยวกับสายส่งไฟฟ้าแรงสูง หรือสถานีไฟฟ้าแรงสูง โปรดแจ้งได้ที่ ศูนย์บริการข้อมูล กฟผ.  โทร. 1416, MEA Call Center โทร. 1130 และ PEA Call Center โทร. 1129 ตลอด 24 ชั่วโมง